ภัทรชี้ปีนี้ไม่เอื้อเจ้าของบจ.ขายข้ามคืนสถาบัน
PHATRA ฟันธงภาวะตลาดไม่เอื้อเจ้าของ บจ.ยกหุ้นขายข้ามคืนนักลงทุนสถาบัน พอร์ตไม่โต ขอแค่รายได้ 2,550 ล้านบาท เท่าปีก่อน
11 ส.ค. 2554

PHATRA ฟันธงภาวะตลาดไม่เอื้อเจ้าของ บจ.ยกหุ้นขายข้ามคืนนักลงทุนสถาบัน พอร์ตไม่โต ขอแค่รายได้ 2,550 ล้านบาท เท่าปีก่อน
นายอภินันท์ เกลียวปฏินนท์ ประธานเจ้าหน้าที่บริหาร บริษัท ทุนภัทร (PHATRA) เปิดเผยว่า ปีนี้ภาวะตลาดหุ้นมีความผันผวนไม่เอื้ออำนวยให้เกิดการขายหุ้นในวงจำกัดแบบข้ามคืนผ่านตลาดหลักทรัพย์ของผู้ถือหุ้นใหญ่บริษัทจดทะเบียน (บจ.) ซึ่งแตกต่างจากปีที่ผ่านมา ที่ดัชนีหุ้นมีแต่ทิศทางขาขึ้น 
อย่างไรก็ดี ต้องลุ้นดูว่าลักษณะการทำรายการแบบนี้จะเกิดขึ้นอีกหรือไม่ เพราะราคาหุ้นที่อ่อนตัวลงอาจทำให้เจ้าของบริษัทรู้สึกเสียดายและการทำรายการใหญ่จำเป็นต้องมีเครือข่ายนักลงทุนสถาบันทั่วโลก และนักลงทุนบุคคลที่มีความรู้และมีศักยภาพด้วย 
นายอภินันท์ กล่าวว่า ปีนี้บริษัทพยายามทำรายได้อยู่ในระดับใกล้เคียงกับปีก่อนที่ 2,550 ล้านบาท แม้เป็นเรื่องยากเพราะธุรกิจการลงทุนปีก่อนให้อัตราผลตอบแทนถึง 100% สูงมากเมื่อเทียบกับดัชนีหุ้นที่ขึ้นมา 40% และยังเป็นที่ปรึกษาการระดมทุน 6 บริษัท และกรณีกลุ่มบริษัท ประสิทธิ์พัฒนา (PYT) เพิ่งรับรู้รายได้ปีก่อน 20% โดยที่เหลือจะรับรู้ในไตรมาส 2 ปีนี้ 
“รายได้ไตรมาสแรกปีนี้จะดีกว่าช่วงเดียวกันของปีก่อน เนื่องจากธุรกิจนายหน้าค้าหลักทรัพย์ดีขึ้นตามมูลค่าของตลาดรวมและนักลงทุนต่างชาติกลับเข้ามาซื้อขายเพิ่มเป็น 25% จากเดิม 19% และวาณิชธนกิจเติบโตได้ดี ขณะที่ธุรกิจลงทุนทรงตัว” นายอภินันท์ กล่าว